આ ચીસો સાંભળી મેહુલ પેલા અવાજની દિશા તરફ દોડવા લાગ્યો, ત્યાં જઈને જોયું તો એક એક 30 વર્ષની આસપાસની સ્ત્રી જમીન પર પડેલ હતી, જેના પેટનાં ભાગે કોઈ ધારદાર એકદમ તિક્ષણ હથિયાર વડે હુમલો થયેલ હોવાથી એકદમ લોહીલુહાણ થયેલ હતી, જેવો મેહુલ તેની પાસે પહોંચ્યો, મેહુલને જોઈને પેલી સ્ત્રી એ પોતાના હાથની આંગળીઓ વડે મકાનની એકબાજુ તરફ ઈશારો કર્યો, મેહુલને ખ્યાલ આવી ગયો કે જરૂર પેલી સ્ત્રીનાં પરિવારમાં કોઈ અણધારી આફત આવી ગઈ હશે, આથી તે મદદ કરવા માટે પેલી સ્ત્રીએ ઈશારો કર્યો તે દિશામાં દોડ્યો અને ત્યાં જઈને જોયું તો, પહાડી માણસ,આંકડા ચડાવેલી મૂછો,કપાળની વચ્ચે કાળી મેશથી ચાંદલો કરેલ હતો,તેનાં આંખની ઉપરનાં ભાગે કઇક વાગ્યાનું નિશાન પણ હતું અને તે મકાનની બહારની બાજુએ ત્રણ ખાડા ખોદી ને મૃતદેહોને દફનાવી રહ્યો હતો.મેહુલ તેને અટકાવવા માટે પોતાના હાથ લાંબા કરીને પેલા પહાડી માણસનો હાથ પકડવા ગયો, પરંતુ મેહુલનો હાથ પેલા પહાડી માણસના હાથની આરપાર નીકળી ગયો, આ જોઈ મેહુલ એકદમ સ્તબ્ધ થઈ ગયો અને થોડી ક્ષણો માટે એ નવાઈમાં પડી ગયો કે આ કેવી રીતે શક્ય બને …..આથી તેણે ફરીવાર પેલા પહાડી પુરુષના ખંભાનાં ભાગ પકડીને રોકવાનો પ્રયત્ન કર્યો, પરંતુ આ વખતે પણ એવું જ થયું મેહુલનો હાથ પેલા પુરુષના શરીરની આરપાર નીકળી ગયો.મેહુલને હવે ખ્યાલ આવી ગયો કે પેલો કોઈ પુરુષ નથી પરંતુ કોઈનો પડછાયો હતો તે સમજી ગયો.